CELEX: 32018D0599
Language: el
Date: 2018-04-16 00:00:00
Title: Απόφαση (ΕΕ) 2018/599 του Συμβουλίου, της 16ης Απριλίου 2018, που τροποποιεί την απόφαση 2003/76/EΚ για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της Συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα

20.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 101/1
            
         ΑΠΌΦΑΣΗ (ΕΕ) 2018/599 ΤΟΥ ΣΥΜΒΟΥΛΊΟΥ
   της 16ης Απριλίου 2018
   που τροποποιεί την απόφαση 2003/76/EΚ για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της Συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη το πρωτόκολλο αριθ. 37 σχετικά με τις δημοσιονομικές συνέπειες της λήξης της Συνθήκης ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 2 πρώτο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:
   
               (1)
            
            
               Η Συνθήκη περί ιδρύσεως της Ευρωπαϊκής Κοινότητας Άνθρακα και Χάλυβα έληξε στις 23 Ιουλίου 2002 σύμφωνα με το άρθρο 97 της εν λόγω Συνθήκης. Όλα τα στοιχεία ενεργητικού και παθητικού της Ευρωπαϊκής Κοινότητας Άνθρακα και Χάλυβα (ΕΚΑΧ) περιήλθαν στην Ένωση στις 24 Ιουλίου 2002.
            
         
               (2)
            
            
               Το πρωτόκολλο αριθ. 37 λαμβάνει υπόψη την επιθυμία να χρησιμοποιούνται τα ταμεία της ΕΚΑΧ για έρευνα σε τομείς που είναι σχετικοί με τη βιομηχανία άνθρακα και χάλυβα και, συνεπώς, την ανάγκη να προβλεφθούν ορισμένοι ειδικοί κανόνες ως προς το ζήτημα αυτό. Το άρθρο 1 παράγραφος 1 του πρωτοκόλλου αριθ. 37 ορίζει ότι η καθαρή αξία των στοιχείων ενεργητικού και παθητικού, όπως εμφανίζονται στον ισολογισμό της ΕΚΑΧ στις 23 Ιουλίου 2002, θεωρείται ως περιουσιακό στοιχείο που προορίζεται για έρευνα στους τομείς τους σχετικούς με τη βιομηχανία άνθρακα και χάλυβα, αναφέρεται δε ως «ΕΚΑΧ υπό εκκαθάριση». Μετά την ολοκλήρωση της εκκαθάρισης, το περιουσιακό στοιχείο θα αποκαλείται «Πόροι του Ταμείου Έρευνας για τον Άνθρακα και τον Χάλυβα».
            
         
               (3)
            
            
               Το πρωτόκολλο αριθ. 37 προβλέπει επίσης ότι τα έσοδα από το εν λόγω περιουσιακό στοιχείο, τα οποία αποκαλούνται «Ταμείο Έρευνας για τον Άνθρακα και το Χάλυβα», πρέπει να διατίθενται αποκλειστικά για την έρευνα, στους τομείς τους σχετικούς με τη βιομηχανία σιδήρου και χάλυβα, εκτός του προγράμματος-πλαισίου έρευνας, σύμφωνα με τις διατάξεις του πρωτοκόλλου αριθ. 37 και των πράξεων που εκδίδονται βάσει αυτού.
            
         
               (4)
            
            
               Την 1η Φεβρουαρίου 2003 το Συμβούλιο εξέδωσε την απόφασης 2003/76/ΕΚ (2) που καθορίζει τους κανόνες για την εφαρμογή του πρωτοκόλλου αριθ. 37.
            
         
               (5)
            
            
               Ενόψει της εξαιρετικής, συνεπεία των χαμηλών επιτοκίων στις κεφαλαιαγορές κατά τα τελευταία έτη, μείωσης των εσόδων που προέρχονται από τα περιουσιακά στοιχεία της υπό εκκαθάριση ΕΚΑΧ και τα οποία προορίζονται για την έρευνα στους κλάδους που συνδέονται με τη βιομηχανία άνθρακα και χάλυβα, είναι αναγκαίο να αναθεωρηθούν οι κανόνες σχετικά με την ακύρωση των αναλήψεων υποχρεώσεων που πραγματοποιήθηκαν στο πλαίσιο του ερευνητικού προγράμματος του Ταμείου Έρευνας για τον Άνθρακα και τον Χάλυβα («πρόγραμμα») ώστε ποσά που αντιστοιχούν σε ακυρώσεις να καταστούν διαθέσιμα στο πρόγραμμα. Επιπλέον, ποσά που αντιστοιχούν σε ακυρώσεις αναλήψεων υποχρεώσεων που έγιναν μετά την 24 Ιουλίου 2002, θα πρέπει να καταλογίζονται επίσης στο Ταμείο Έρευνας για τον Άνθρακα και τον Χάλυβα.
            
         
               (6)
            
            
               Για τον ίδιο λόγο, είναι επίσης αναγκαίο να αναθεωρηθούν οι κανόνες σχετικά με τις εισπράξεις επί του προγράμματος ώστε να μεταφέρονται στο πρόγραμμα σύμφωνα με τις σχετικές διατάξεις όσον αφορά τα έσοδα για ειδικό προορισμό του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3).
            
         
               (7)
            
            
               Η απόφαση 2003/76/ΕΚ, επομένως, θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2003/76/ΕΚ τροποποιείται ως εξής:
   
               1)
            
            
               στο άρθρο 4 οι παράγραφοι 4 και 5 αντικαθίστανται ως ακολούθως:
               «4.   Αχρησιμοποίητα έσοδα και πιστώσεις που απορρέουν από τα έσοδα αυτά και είναι ακόμη διαθέσιμες την 31η Δεκεμβρίου κάθε έτους, καθώς και ποσά που επιστράφηκαν, μεταφέρονται αυτομάτως στο επόμενο έτος. Οι εν λόγω πιστώσεις δεν μπορούν να μεταφερθούν σε άλλες θέσεις του προϋπολογισμού.
               5.   Πιστώσεις του προϋπολογισμού που αντιστοιχούν σε ακυρώσεις αναλήψεων υποχρεώσεων ακυρώνονται αυτομάτως στο τέλος κάθε οικονομικού έτους. Το ποσό των κεφαλαίων για αναλήψεις υποχρεώσεων που απελευθερώνεται μετά από τις εν λόγω ακυρώσεις καταλογίζεται στο Ταμείο Έρευνας για τον Άνθρακα και τον Χάλυβα.»·
            
         
               2)
            
            
               προστίθεται το ακόλουθο άρθρο:
               «Άρθρο 4α
               Το ποσό που αντιστοιχεί σε ακυρώσεις αναλήψεων υποχρεώσεων που έγιναν μετά την 24 Ιουλίου 2002 σύμφωνα με το άρθρο 4 παράγραφος 5 καταλογίζονται στο Ταμείο Έρευνας για τον Άνθρακα και τον Χάλυβα στις 10 Μαΐου 2018.».
            
         Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα απόφαση απευθύνεται στα κράτη μέλη.
   
      Λουξεμβούργο, 16 Απριλίου 2018.
      
         
            Για το Συμβούλιο
         
         
            Ο Πρόεδρος
         
         R. PORODZANOV
      
   
   
      (1)  Έγκριση της 13ης Μαρτίου 2018 (δεν έχει δημοσιευθεί ακόμη στην Επίσημη Εφημερίδα).
   
      (2)  Απόφαση 2003/76/ΕΚ του Συμβουλίου, της 1ης Φεβρουαρίου 2003, για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και το Χάλυβα (ΕΕ L 29, 5.2.2003, σ. 22).
   
      (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).